Upravni odbor šolskega sklada Osnovne šole Polhov Gradec je na podlagi 15. člena Pravil delovanja šolskega sklada na svoji seji dne 31. 8. 2023 sprejel

**MERILA ZA DODELJEVANJE POMOČI IZ SREDSTEV ŠOLSKEGA SKLADA OSNOVNE ŠOLE POLHOV GRADEC**

1. **člen**

S temi osnovami in merili se določa postopek in kriterije za dodeljevanje pomoči iz sredstev šolskega sklada učencem Osnovne šole Polhov Gradec ter za druge namene sklada.

1. **člen**

Z možnostjo dodelitve pomoči iz sredstev šolskega sklada in načinom uveljavljanja pravice do dodelitve sredstev šola seznani starše/skrbnike z obvestilom na začetku šolskega leta.

Starši/skrbniki lahko uveljavljajo pravice za dodeljevanje sredstev enkrat v šolskem letu za posameznega otroka.

1. **člen**

Vloge in predloge za pridobitev sredstev iz šolskega sklada lahko vložijo (v nadaljevanju vlagatelj):

- starši/skrbniki učencev šole,

- šolska svetovalna služba,

- učitelji,

- svet staršev.

Šolska svetovalna služba, učitelji in svet staršev si morajo pred podajo predloga za pomoč pridobiti soglasje staršev / skrbnikov, ki naknadno predložijo zahtevana dokazila o slabših socialnih razmerah družine.

Vlagatelj vloži zahtevek za uveljavitev pravice do dodelitve socialne pomoči iz sredstev šolskega sklada z izpolnitvijo posebnega obrazca (Vloga za dodelitev socialne pomoči iz sredstev šolskega sklada), ki ga dobi na spletni strani zavoda.

Vloga mora poleg osebnih podatkov vlagatelja in otroka / učenca, vsebovati še:

* namen porabe in višino sredstev, ki jih vlagatelj želi pridobiti,
* opis socialnih razmer v družini,
* fotokopijo odločbe o prejemanju denarne socialne pomoči,
* potrdilo o brezposelnosti staršev.

Vlogo za dodelitev socialne pomoči iz sredstev šolskega slada vlagatelj predloži osebno ali po pošti v tajništvo šole s pripisom: za Šolski sklad.

Če je vloga nepopolna, se vlagatelja lahko pozove, da dopolni ali dodatno obrazloži vlogo.

1. **člen**

Upravni odbor odloča o upravičenosti ali neupravičenosti do dodelitve sredstev pomoči in njene višine na osnovi teh Meril in kriterijev. O odločitvah o upravičenosti ali neupravičenosti do dodelitve sredstev pomoči iz sredstev šolskega sklada upravni odbor seznani vlagatelja zahtevka z OBVESTILOM.

1. **člen**

Vlagatelj lahko zoper obvestilo o dodelitvi oziroma zavrnitvi dodelitve sredstev pri upravnem odboru sklada zavoda vloži obrazloženo pritožbo v roku 15 dni od prejema obvestila. Upravni odbor preuči navedbe v pritožbi in morebitne dodatne dokaze glede upravičenosti do sredstev iz sklada zavoda ter odgovori pritožniku najkasneje v roku 20 dni od dneva prejema pritožbe.

**Kriteriji za dodelitev sredstev iz šolskega sklada**

1. **člen**

Vlagateljem se zaprošena sredstva pomoči iz šolskega sklada lahko dodelijo v celoti ali deloma. Sredstva se prednostno dodeljujejo:

* + socialno ogroženim učencem,
	+ učencem, ki se soočajo z izrednimi situacijami in specifikami v družini, (bolezen, zasvojenost, brezposelnost staršev, razveza, smrt …),
	+ v drugih primerih, ko je to potrebno.

Sklad lahko financira oziroma sofinancira tudi naslednje dejavnosti:

• pomoč nadarjenim učencem po posameznih področjih,

• sofinanciranje dejavnosti, ki niso sestavina izobraževalnega programa, oziroma se ne financirajo iz javnih sredstev,

• pomoč učencem in otrokom pri udeležbi v nadstandardnem vzgojno-izobraževalnem programu šole,

• nakup nadstandardne opreme za šolo, skladno z veljavnimi predpisi, ki urejajo področje javnih naročil,

• zviševanje standarda pouka,

• raziskovalna dejavnost v zavodu,

• drugo.

1. **člen**

V okvir 1. odstavka 6. člena tega akta spada tudi Sofinanciranje udeležbe otrok oziroma učencev iz socialno manj vzpodbudnih okolij na dejavnostih, ki so povezane z izvajanjem javno veljavnega programa, vendar se ne financirajo v celoti iz javnih sredstev, če se na ta način zagotavljajo enake možnosti.

Za namen iz tega člena se izrecno v celoti namenijo sredstva, ki jih je ustrezen davčni organ na konto računa zavoda za sklad nakazal od posameznega rezidenta iz namenitve dela dohodnine za posamezno leto *(v skladu z zakonom, ki ureja dohodnino in ZOFVI – Ur. l. RS. št. 172/21), če je sklad zavoda uvrščen v seznam upravičencev do donacij (seznam MF);* Če ima sklad na svojem kontu tudi sredstva iz drugih virov, lahko nameni za te potrebe tudi ustrezen delež drugih sredstev v skladu z letnim programom dela in finančnim načrtom sklada zavoda.

Kriterij za dodelitev sredstev iz sklada za namen iz tega člena je z odločbo priznana pravica do subvencije za malico v najvišjem deležu od cene malice za učenca.

Če sredstva, namenjena iz sklada zavoda za namen iz tega člena ne zadoščajo za kritje udeležbe vseh možnih upravičencev (oz. za katere je prejel vlogo), upravni odbor sklada sredstva dodeli vsem upravičencem v enakem deležu. Upravni odbor sklada sprejme odločitev z večino glasov vseh članov.

Izjemoma upravni odbor sredstva dodeli le enemu ali samo nekaterim možnim upravičencem, če oceni, da posebne okoliščine, ki niso bile predmet odločanja o pravici do subvencije za malico, to opravičujejo. Upravni odbor sklada sprejme odločitev soglasno z glasovi vseh članov.

1. **člen**

Upravni odbor sklada odloča o dodelitvi sredstev z večino glasov vseh članov, razen v primeru iz 5. odstavka 7. člena, ko odloča soglasno.

Sklad odloča o višini dodeljenih sredstev tudi glede na število vlog in razpoložljiva sredstva.

Vlogo za dodelitev sredstev, namenjenih skupini učencev, posodabljanju pouka, nabavi nadstandardnih pripomočkov in opreme, raziskovalni dejavnosti in podobno vloži mentor dejavnosti oz. vodja programa.

Vlogo posreduje tajništvu šole ali predsednici UO šolskega sklada.

V njej navede višino zaprošenih sredstev, namen (kratek opis) in način porabe sredstev. Vlogo obravnava upravni odbor sklada, ki po potrebi zaprosi vlagatelja za dodatna pojasnila in dokaze. Obvestilo o dodelitvi sredstev odbor posreduje ravnatelju-ici zavoda.

Vlogo za dodelitev namenskih sredstev za pomoč učencu lahko vložijo starši ali skrbniki otroka. V ta namen napišejo vlogo, v kateri poleg osebnih podatkov učenca navedejo višino sredstev in namen porabe le-teh. Prav tako lahko predlog za dodelitev pomoči učencu v stiski podajo učitelji, šolska svetovalna služba ter svet staršev oziroma njegovi predstavniki, vendar ob soglasju staršev, ki predložijo tudi zahtevana dokazila o slabšem socialnem stanju kadar je to potrebno.

Pisno vlogo/predlog posredujejo tajništvu šole s pripisom "Za šolski sklad". Vlogo oziroma predlog obravnava upravni odbor sklada, ki izda sklep o dodelitvi sredstev ter ga posreduje vlagatelju/predlagatelju.

Pri odločanju o odobritvi sredstev in višini le-teh se upravni odbor lahko posvetuje s šolsko svetovalno službo, po potrebi tudi z drugimi strokovnimi delavci šole. Upravni odbor pri dodelitvi sredstev učencem lahko upošteva tudi naslednje kriterije:

- prejemanje denarne socialne pomoči,

- višino dohodkov na družinskega člana,

- višino otroških dodatkov,

- brezposelnost staršev,

- dolgotrajno bolezen v družini,

- dolgotrajnejše socialne probleme,

- druge specifike v družini.

1. **člen**

Upravni odbor sklada zavoda vodi evidenco dodeljenih sredstev in upravičencev, ki obsega naslednje podatke:

* Osebno ime učenca za katerega je bila odobrena vloga;
* Osebno ime vlagatelja;
* Datum odobritve, namen odobritve, višina odobrenih in višina izplačanih sredstev ter datum izplačila.

Za vodenje navedenih podatkov starši / skrbniki poda pisno soglasje ob podaji vloge oziroma soglasja, če vlogo poda drug vlagatelj. Podatki iz prejšnjega odstavka se v evidenci hranijo do zaključka statusa učenca. Enako obdobje se hrani dokumentacija na podlagi katere je upravni odbor sklada zavoda odločil o dodelitvi sredstev.

Dokumentacija vlagateljev katerim sredstva sklada zavoda niso bila odobrena, se vrne vlagatelju oziroma osebi, ki je predložila posamezni dokument (dalje: druga oseba); če vlagatelj ali druga oseba ne prevzame dokument v 30 dneh po pozivu (pisnem ali ustnem), Upravni odbor sklada zavoda dokumente uniči tako, da niso več berljivi oziroma v skladu s pravili o uničenju dokumentov.

1. **člen**

Ta akt je bil sprejet na seji upravnega odbora dne 31. 8. 2023.

S tem aktom se pred njegovo javno objavo seznani Svet staršev in učiteljski zbor na prvi naslednji seji.

Ta akt se objavi na spletni strani zavoda.

Merila za dodeljevanje socialne pomoči začnejo veljati 1. 9. 2023.

Urška Žagar, predsednica UO šolskega sklada